Més de mil escolars participen en el cicle de Cinema a l’Escola
2025-07-24

Del 21 al 26 de març, un total aproximat de 1110 escolars de Burjassot han passat pel Centre Cultural Tívoli per a gaudir d’alguna de les pel·lícules que, en esta edició de 2024, han format part del cicle Cinema a l’Escola, un projecte d’Escola Valenciana amb qui l’Ajuntament de Burjassot manté un conveni de col·laboració en matèria de promoció lingüística.

Amb el cicle Cinema a l’Escola, l’objectiu és contribuir a la normalització del valencià en l’àmbit del cinema, de manera que l’alumnat valencià es trobe amb referents que parlen la llengua tant a l’escola com al carrer. Així, alumnat de primària dels cinc col·legis públics de Burjassot han gaudit d’històries de cinema en valencià en diferents sessions matinals que han tingut lloc entre la setmana immediatament després de les Falles i la Setmana Santa.

L’alumnat d’Infantil ha vist la pel·lícula Yuku i la flor de l’Himalia, mentres que els escolars de primer cicle s’han divertit amb les aventures de l’explorador Tadeu Jones 3. L’alumnat de segon cicle ha vist Ainbo. La guerrera de l’Amazones i els més majors, els de tercer cicle, han gaudit amb Lightyear.